Solberg fikk aksjetips fra milliardær - har tjent titalls millioner
Etter det VG erfarer har Solberg tjent titalls millioner som han kan putte i rallycrossen. VM-satsingen koster 30-40 mill. kroner i året, og Solberg har ikke klart å ta inn på langt nær så mye fra sponsorer. – Alt går bra i år, og Arne Fredly skal ha masse ros. Han har hjulpet meg, sier Petter Solberg til VG. – Hvordan? – På en annen måte, er det kryptiske svaret fra den regjerende verdensmesteren. Les også: Andreas Mikkelsens kreftsyke kjæreste fikk oppleve VM-seieren. Heller ikke Arne Fredly ønsker overfor VG å fortelle noe konkret hva det handler om, men etter det VG erfarer skal Fredly ikke ha gått inn med penger eller hjulpet Solberg med å skaffe sponsorer. Det skal rett og slett handle om aksjeråd. Det er en kjent sak at Fredly selv har tjent store beløp på Bank Norwegian og andre bankaksjer de siste årene. Etter det VG forstår har også Petter Solberg tjent titalls millioner kroner på slike aksjer, som han har kjøpt etter råd fra Arne Fredly. Som fabrikkfører for Subaru i rally tjente Petter Solberg på det meste mer enn 50 mill. kroner i året. Men det var før finanskrisen. Etter det har han satset selv og også brukt av sin egen sparekonto for å satse videre, først på rally, så rallycross. Les også: Mads Østberg i stygg krasj under VM-trening. Arne Fredly og Petter Solberg er nære venner fra den tiden motorsportsstjernen bodde i Monaco. Fredly styrer fortsatt sine investeringer fra Rivieraen. Ifølge Kapitals siste oversikt er Fredly nå god for 2,2 milliarder kroner. Moldenseren sier til VG at han er levende opptatt av Petter Solbergs satsing. – Sist helg var jeg med ham til London og Race of Champions, forteller Fredly. Der kjørte Solberg mot flere av de største formel1-stjernene. Arne Fredly er formel1-frelst, og er selv eier av en gammel Ferrari formel1-bil, som han kjører i spesielle løp. Han er også en ivrig bilsamler, i likhet med Petter Solberg. Nordmannen leder VM klart foran helgens avslutningsrunde i Argentina. Hvis han tar seg til semifinalen, vil han ta de fem poengene som er nødvendig for å forsvare fjorårets VM-tittel. – Jeg må bare være lur. Bilen ser bra ut etter overfarten fra Italia, og vi er nå først og fremst opptatt av at alt det tekniske fungerer. Les også: Petter Solberg kan havne i eksklusivt selskap. Mens Solberg tidligere alltid snakket om «flat out», har han i løpet av de siste årene også blitt en taktiker av rang. Om han vinner, er det Solbergs tredje VM-tittel totalt. I 2003 ble han verdensmester i rally. Hans konkurrent om VM-gullet er Timmy Hansen, sønn av den gamle rallycrosskjempen Kenneth Hansen. Svensken ligger 26 poeng bak Solberg. Det kjempes om i alt 30 VM-poeng i helgen. – Timmy har ikke gitt opp å ta gullet, men det er klart at det blir vanskelig, sier teamsjef – og mamma – Susan Hansen, til VG. – Det er fortsatt en teoretisk sjanse, så da må vi bare stå på. Mens Petter Solberg kjører Citroën, har Timmy Hansen Peugeot – begge en del av PSA-konsernet, som nå får en felles motorsportsavdeling. Men mens Hansen får full støtte fra Peugeot-fabrikken, driver Solberg sin satsing uavhengig av Citroën. – Det betyr ingenting. Petter får nok det materiellet han trenger uansett, sier Susan Hansen. Helgens løp går i Rosario, hjembyen til to av Argentinas aller mest kjente sønner: «Che» Guevara og Lionel Messi. PS: Tord Linnerud er skadet og blir erstattet av den unge glåmdølen Ole Christian Veiby i Volkswagen-teamet.
Når Petter Solberg (41) i helgen kjører for VM-gull, er det med god hjelp av milliardæren Arne Fredly (50) - som har gitt ham aksjetips. med god hjelp av milliardæren Arne Fredly (50) - som har gitt ham aksjetips.